寄友
作者：項安世
朝代：宋

paragraphs: 君爲閒客過登朝，我車日過南湖橋。
聽君論詩發幽秘，問君索酒澆岧嶢。
誰將君賦告天子，武皇夜喚相如起。
明朝車馬滿街來，從此相望隔湖水。
欲往從君足似攣，馬嘶僕顧不能前。
時憑栩栩枝頭夢，往看娟娟池上蓮。
詩盟掃地心如失，酒債無錢甘首疾。
綠楊門巷過春風，粉籜園林空夏日。
半年不奈此悲凉，無計挽君歸野塘。
不如我自解章紱，却爲閒客來君傍。
飲竭君家酒千斛，吟盡君家紙千軸。
醉中扶上木蘭舟，秋浦月明秋水綠。